钦定古今图书集成/理学汇编/字学典/第009卷 > 《与蔡君谟求书集古录序书》欧阳修
## 钦定古今图书集成/理学汇编/字学典/第009卷 > 《与蔡君谟求书集古录序书》欧阳修

“修启曏在河朔，不能自闲，尝集录前世金石之遗文，
自三代以来，古文奇字，莫不皆有。中间虽罪戾摈斥，
水陆奔走，颠危困踣，兼之人事吉凶忧患悲愁，无聊
仓卒，未尝一日忘也。盖自庆历乙酉逮嘉祐壬寅，十
有八年而得千卷，顾其勤至矣，然亦可谓富哉！窃复
自念好嗜与俗异驰，乃独区区收拾世人之所弃者，
惟恐不及，是又可笑也。”因辄自叙其事，庶以见其志
焉。然顾其文鄙意陋，不足以示人。既则自视前所《集
录》，虽浮屠、老子诡妄之说，常见贬绝，于吾儒者往往
取之，而不忍遽废者，何哉？岂非特以其字画之工邪？
然则字书之法，虽为学者之馀事，亦有助于金石之
传也。若浮屠、《老子》之说当弃而获存者，乃直以字画
而传，是其幸而得所托尔，岂特有助而已哉？仆之文
陋矣，顾不能以自传；其或幸而得所托，则未必不传
也。由是言之，为仆不朽之托者，在君谟一挥毫之顷
尔。窃惟君子乐善，欲成今之美者，或闻斯说，谓宜有
不能却也，故辄持其说以进而不疑。